കുഞ്ഞുങ്ങളെ ദത്തെടുത്ത നിരവധി പേരാണ് ബോളിവുഡിലുള്ളത് . സുഷ്മിത , രവീണ തുടങ്ങിയ നടിമാരെല്ലാം ഈ ലിസ്റ്റിലെ ആദ്യകാല പേരുകളാണ് . സൽമാൻ ഖാന്റെ പിതാവ് സലിം ഖാൻ , സുഭാഷ് ഗായ് , സമീർ സോണി - അങ്ങനെ എത്രയോ സിനിമാപ്രവർത്തകരും കുഞ്ഞുങ്ങളെ ദത്തെടുത്തിരുന്നു . ഇക്കൂട്ടത്തിലേക്ക് എത്തിയിരിക്കുകയാണ് നടിയും ടെലിവിഷൻ താരവുമായ സാക്ഷി തൻവാർ . എട്ടര മാസം പ്രായമുള്ള പെൺകുഞ്ഞിനെയാണ് സാക്ഷി ദത്തെടുത്തിരിക്കുന്നത് . അവൾക്ക് പേരുമിട്ടു , ദിത്യ . സാക്ഷിയുടെ സഹോദരനായ രാജീവ് സിംഗ് തൻവാറാണ് ഫോട്ടോസഹിതം ഇക്കാര്യം ട്വീറ്റ് ചെയ്തത് . ' കുടുംബത്തിലെ ഏറ്റവും ചെറിയ അംഗം , ദിത്യ സിംഗ് തൻവാറിന് സ്വാഗതം ' എന്ന അടിക്കുറിപ്പോടെയാണ് രാജീവ് ചിത്രം ട്വീറ്റ് ചെയ്തത് .